**Referat fra møte i styringsgruppa for VÅG**

Via Teams, 24. august kl. 13-14.30

Deltagere: Anniken Baksjøberget, Britt Dahler Bye, Ole Frode Mikkelsgård, Oliv Lundeby, Otto Langmoen, Caroline Berg Fjeld, Silje Randby Trane.

**Saksliste:**

* Referat fra forrige møte
* Ny leder arbeidsgruppe økonomi (Ole Frode)
* Status fra arbeidsgruppene (Silje)
* Mal for samarbeidsavtaler (Otto)
* Politisk behandling av samarbeidsavtaler høsten 2022 (Otto)
* Kommunikasjons- / informasjonsplattform (Silje +Tor Jostein)
* Eventuelt (alle)

**Referat fra forrige møte**

Godkjent.

**Ny leder arbeidsgruppe økonomi (Ole Frode)**

Knut Henriksen er ny leder for arbeidsgruppe økonomi.

Han er i prosess med å få kalt inn til neste møte. Mikkelsgård engasjerer seg i denne gruppa fra starten av. Det gjenstår å se hvor langvarig ledervervet til Henriksen blir. Dette avhenger av rekruttering av ny økonomileder i Grue. Ny økonomileder i Grue overtar rollen som leder i arbeidsgruppe økonomi.

Baksjøberget orienterte om hva kommunedirektørene hadde drøftet i et møte i juli.

Våler har hatt en stillingsutlysning der de søkte etter assisterende kommunedirektør (etterfølger etter Asgeir Rustad).

Våler har vært på etterskudd med planarbeid og har samtidig mistet økonomisjefen.

Stort behov i framtida for å løse økonomioppgaver, budsjettarbeid og rapportering med lokal økonomistyringskompetanse medvirker til at Våler vil koble økonomistyring og virksomhetsstyring tettere sammen. Stillinger som assisterende kommunedirektør og planrådgiver er droppet. I stedet er det ansatt en leder for virksomhetsstyring, strategi og økonomi i Våler.

Mikkelsgård påpekte at økonomiforvaltning og virksomhetsstyring må kobles tettere sammen. Dette griper inn i hverandre og kan ikke leve adskilt.

I videre arbeid med felles økonomikontor, har kommunedirektørene en jobb å gjøre med å strømlinjeforme blant annet budsjettprosess.

Langmoen påpekte at så lenge vi ikke er slått sammen til én kommune, er vi avhengige av egne ressurser på eget rådhus, som kjenner kommunen. Et felles økonomikontor trenger derfor det riktige innholdet for å få større fagmiljø og bedre effektivitet. Men noen økonomifunksjoner må likevel følge den enkelte kommune.

**Status fra arbeidsgruppene**

Alle de fem arbeidsgruppene hadde frist i forrige uke til å levere rapport om nå-situasjonen.

Prosjektleder Trane har fått inn rapporter fra arkiv og fra teknisk. Tre arbeidsgrupper gjenstår.

Prosjektleder følger opp disse tre. Hvis rapportene kommer inn i løpet av en uke eller to, forrykkes ikke stipulert framdrift.

Arbeidsgruppene skulle ønske de hadde noe mer tid pga. ferieavvikling og øvrige arbeidsoppgaver.

Prosjektleder ønsker mest mulig informasjon om nå-situasjonen i bred forstand. Vil i etterkant sette opp et standardisert format med innholdet i funnene for å kunne gjennomføre sammenligninger.

Langmoen minner om at den to år gamle rapporten fra Telemarksforsking finnes, og således kan brukes som utgangspunkt. Dermed slipper man å begynne på scratch.

Lundeby spør om hvordan de ansatte som har bidratt til rapportene kommer med innhold; om de har mye på hjertet og snakker med et åpent sinn.

Trane orienterer om at møtene mellom henne og arbeidsgruppene innledes med at hun påpeker at hun ikke skal skrive referat. Og at hun dermed får innspill fra ansatte om ting de kanskje ikke ville ha sagt ellers. Det kommer innspill om veldig konkrete forhold, om hva som fungerer bra og mindre bra, hva de ønsker. Møtene kan begynne noe stramt og stivt, men det blir løsere i snippen rimelig fort. Tilbakemeldingene fra de ansatte er konkrete og gjentagende. Det gjør det mulig for prosjektleder å se mønstre.

De ansatte har merket seg at det er foretatt politiske beslutninger som kanskje har kommet litt for tidlig i prosessen.

**Mal for samarbeidsavtaler (Otto)**

Langmoen presenterte et forslag til standardisering av avtaler om vertskommunesamarbeid.

Baksjøberget og Mikkelsgård påpekte at kommunene har erfaring i samarbeid seg imellom, men at kommunene må bli bedre bestillere som styrer bedre i bestillingene på forhånd og justerer mer underveis når leveranse har begynt, slik at målsettingene som ligger til grunn for samarbeidet nås, både mht tjenestekvalitet og totaløkonomi.

Malen er et utgangspunkt når det skal jobbes fram konkrete samarbeidsavtaler.

De tillitsvalgte må vurdere forslaget til mal for avtale om administrativt vertskommunesamarbeid og komme med innspill til denne til styringsgruppa.

Baksjøberget påpeker at idéen om standardiserte avtaler er positiv, at avtalene i seg selv ikke er begrensende, men at det må være med formuleringer som forplikter de medvirkende kommunene til å følge opp intensjonene og innholdet i avtalen tett.

Baksjøberget: - Med flere samarbeid vil vi sitte med liten påvirkningsmulighet hvis vi ikke har med forpliktelser til å være involvert i de ulike fagmiljøene.

Baksjøberget tar på seg oppgaven med å formulere innhold som ivaretar dette hensynet.

**Politisk behandling av samarbeidsavtaler høsten 2022 (Otto)**

Hvilke konkrete samarbeidsavtaler skal inngås i høst? Når skal vi løfte økonomisamarbeid inn til politisk behandling?

Det er ønskelig at styringsgruppa beslutter at felles økonomikontor med Grue som vertskommune skal gå til politisk behandling. Men når?

Det er utfordrende å legge fram samarbeidsavtale om felles NAV-kontor og felles økonomikontor til politisk behandling samtidig.

Og er geografisk plassering av samarbeid tidlig i prosessen en fordel eller ulempe for videre gjennomføring av arbeidet?

Det er risiko for at tanken om samarbeid strander politisk, før man har fått gjennomført utredninger av muligheter og hindre i potensielt samarbeid i de ulike virksomhetene. Da får man aldri sett totalbildet.

Nødvendige politiske vedtak trengs i alle tre kommuner.

Det ble ikke gjort noe konkret vedtak i dette punktet.

Men de tillitsvalgte (gjerne inkl. representant fra NITO) får i oppdrag fra styringsgruppa å vurdere hvilke virksomheter som skal prioriteres som et samarbeid med Våler som vertskommune.

Hvilken av virksomhetene

1. Post/arkiv
2. Personal/lønn
3. Tekniske tjenester

skal Våler være vertskommune for?

I tilknytning til denne vurderingen skal Vålers kommunedirektør (Anniken Baksjøberget) og leder for arbeidsgruppa for tekniske tjenester (Marit Ekeberg) arbeide fram en felles definisjon/avgrensing av hvilke oppgaver som hører inn under begrepet «tekniske tjenester». Dette fordi omfanget av begrepet varierer mellom kommunene.

**Kommunikasjons- / informasjonsplattform (Silje +Tor Jostein)**

Utsettes til neste møte pga. knapphet på tid i dette møtet.